Garesko zubi erromanikoa

Garesko zubi erromanikoa Nafarroa Garaiko Izarbeibar eskualdeko Gares udalerrian dagoen zubi erromaniko bat da, Arga ibaia zeharkatzen duena. Garesko Alde Zaharreko mendebaldeko sarbidea da.

Zubi horretatik Donejakue bidea igarotzen da, hain zuzen ere, Orreagatik datorren bide nagusia eta Somportetik datorren adarra bertan elkartzen dira. NA-7040 errepidearen eta herriguneko San Pedro kalearen artean kokatua dago.

Historia 
XI. mendean Donejakue bideko erromesei Gares udalerrian Arga ibaia zeharkatzea ahalbidetzeko asmoz Antso III.a Gartzeitz Nagusia erregearen emazte Munia Gaztelakoaren aginduz —edota Gartzia III.a Santxitz Naiarakoa erregearen emazte Estefania Foixkoaren aginduz— eraiki zen. Zubi honek udalerriari gaztelaniazko Puente La Reina («Erreginaren Zubia») izena eman zion.

Eraikina 
Zubia 110 metro luze da, eta bertatik 4 metro zabal den galtzada iragaten da. Zubiari erdi puntuko 6 arkuk eta 5 zutarrik eusten diote.

Donejakue bidea egiten duten erromesen deboziozko santuen irudiak ditu zubiak. Bestalde, gurutzea eta harrizko gurutzea ere bazituen, bai eta usadioz espetxeetako presoei laguntza emateko helburuz zubitik igarotzen ziren erromes eta bisitariek euren diru eskaintzak uzteko lekua ere. Mendeak igaro hala, baina, gurtza adierazpen horiek desagertuz joan ziren. 1834. urte arte, zubiaren erdian bazen Puiuko Andre Mariaren edo Txoriaren Ama Birjinaren irudia zuen horma-hobi bat, Txoriaren kondaira deritzonaren gertalekua. 1843an Ama Birjinaren irudia ibaitik hurbil dagoen San Pedro elizara eraman zuten.

Iruditegia

Ikus, gainera 
 Erromanikoa Euskal Herrian

Kanpo estekak 
 «Garesko Zubi Erromanikoa», Nafarroako Foru Gobernuaren turismo webgunea.

Euskal Herriko zubi erromanikoak
Nafarroa Garaiko kultura ondasunak
Nafarroako zubiak
Argaren gaineko zubiak
Garesko Alde Zaharra
Garesko eraikinak
Done Jakue Bideko eraikinak Euskal Herrian
Arku-zubiak
Harrizko zubiak